Výskumné centrum Žilinskej univerzity v Žiline

Výskumné centrum Žilinskej univerzity v Žiline je unikátne pracovisko výskumu a vývoja Žilinskej univerzity v Žiline (UNIZA) so vznikom v roku 2013. Jeho poslaním je pôsobiť ako regionálne centrum aplikovaného výskumu, integrujúce rozhodujúce výskumné aktivity a dosiahnuť tak synergický efekt vo využití a zvyšovaní výskumného potenciálu univerzity. Výskumné centrum Žilinskej univerzity v Žiline vzniklo v rámci rovnomenného projektu financovaného zo Štrukturálnych fondov Európskej únie pod vedením prof. Ing. Branislava Hadzimu, PhD., ktorý bol zároveň prvým riaditeľom tejto organizačnej zložky.

Primárnym cieľom je vytvoriť prostredie podporujúce akceleráciu a integráciu inovačných a výskumných aktivít pracovísk UNIZA, rýchlu implementáciu a komercializáciu výsledkov výskumu čo má priamo prispieť k zvyšovaniu konkurencieschopnosti ekonomiky regiónu Žilinského samosprávneho kraja, Slovenska a euroregiónu Beskydy, znižovaniu regionálnych disparít, vzniku nových inovatívnych (high-tech) malých a stredných podnikov typu spin-off, tvorbe nových pracovných miest v sektore vedy a výskumu predovšetkým pre mladých výskumníkov a postdoktorandov a zlepšeniu podmienok vzdelávacieho procesu na ŽU. Úlohou Výskumného centra ŽU v Žiline nie je len realizácia výskumu v priemyselnej praxi, ale najmä realizácia výskumu s priamym dopadom na bežný život človeka.

Výskumné smery 
Hlavnými výskumnými oblasťami, na ktoré sa VC ŽU v Žiline zameriava, sú oblasti, v ktorých je Žilinská univerzita v Žiline etablovaná na excelentnej úrovni v rámci EÚ a v celosvetovom meradle hrá významnú rolu. Sú to oblasti dopravy s dôrazom na riadenie, prevádzku, nové materiály, stavby a strojárstvo a inteligentných systémov – riadenie inteligentných budov a obnoviteľných zdrojov energií.

Výskumné centrum ŽU v Žiline sa v rámci svojich aktivít zameriava na 3 nosné smery:
 výskum a vývoj v oblasti monitorovania a hodnotenia stavu dopravnej infraštruktúry
 výskum a vývoj v oblasti progresívnych materiálov pre výstavbu dopravnej cesty a výrobu dopravných prostriedkov
 výskum a vývoj v oblasti navrhovania, výstavby a riadenia inteligentných budov a obnoviteľných zdrojov energií

Výskumné aktivity prebiehajú v špecializovaných pracoviskách:

Divízia výskumu dopravnej infraštruktúry 
 Laboratórium diagnostickej infraštruktúry a metodík pre automatizovaný zber a objektívne hodnotenie premenných a nepremenných parametrov dopravnej cesty a výskum a vývoj komplexných nástrojov na hodnotenie ekonomickej efektívnosti investícii do dopravnej infraštruktúry.
 Laboratórium na výskum minimalizácie degradácie vozoviek cestných komunikácií od ťažkej nákladnej dopravy.
 Laboratórium na overenie aplikácie nových metód diagnostiky a monitorovania stavu dopravnej infraštruktúry.

Divízia výskumu materiálov pre dopravu 
 Laboratórium overovania pevnostných, deformačných a únavových charakteristík pri teplotách do 1200°C, zaťaženiach do 250 kN, pri vysokých frekvenciách do oblastí gigacyklov a rôznych parametroch zaťaženia, nevynímajúc otázky určovania tvrdosti betónov.
 Laboratórium povrchových a objemových analýz materiálov na báze kovov, plastov, keramiky, vrátane otázok degradácie pri rôznych zaťažujúcich podmienkach.
 Pracovisko simulovaných agresívnych prostredí na určenie degradácie materiálov pre dopravnú cestu a dopravné prostriedky.
 Pracovisko podpory výskumu progresívnych materiálov v kontexte špecializovaných činností pre prípravu a uskladnenie vzoriek.

Zodpovednou osobou za divíziu je Ing. Libor Trško, PhD.

Divízia výskumu inteligentných budov a obnoviteľných zdrojov energií 
 Pracovisko pre výskum a vývoj v oblasti implementácie moderných nízkoenergetických konštrukcií a technológií pri výstavbe budov.
 Laboratórium pre komplexný výskum obálky budov priamymi a vedeckými metódami
 Laboratórium pre experimentálny výskum obalových konštrukcií budov vrátane klimatických miestností na simulovanie vonkajších a vnútorných okrajových podmienok a simulovanie životnosti obalových konštrukcií pasívnych budov v zrýchlenom režime starnutia.
 Laboratórium analýzy palív pre vykurovanie
 Laboratórium pre výskum zdrojov tepla na spaľovanie biomasy resp. fosílnych palív, zdrojov tepla a akumulácie tepla pre využívanie geotermálnej energie resp. slnečnej energie.
 Laboratórium pre experimentálny výskum výmenníkov tepla pre spätné využívanie tepla.
 Laboratórium tepelnej pohody človeka.

Externé odkazy 
 Oficiálne stránky

Vedecké parky na Slovensku
Žilinská univerzita v Žiline